༄༅། །དཔག་ཡས་སྐྱེ་བའི་ལེགས་བྱས་རྒྱ་མཚོའི་ཀློང་། །ཡོན་ཏན་རིན་ཆེན་རྡུལ་བརྩེགས་ཕྲག་པ་ནས། །ཆོས་སྲིད་ཕྲིན་ལས་ཉི་ཟླའི་འོད་སྣང་ཅན། །ས་སྐྱོང་མཆོག་གི་ལྷུན་པོ་རྒྱལ་གྱུར་ཅིག །ཕྱོགས་བྲལ་ས་འཛིན་བྱེ་བའི་ཐོར་ཚུགས་རྩེས། །ལན་བརྒྱར་བཏུད་ཅིང་བསྔགས་པའི་མནྡཱ་རས། །ཀུན་ནས་གཏོར་བ་གང་གི་ཞབས་སྟེགས་ནི། །སྲིད་ན་མངོན་མཐོར་འཕགས་པ་དེ་དྲུང་དུ། །རྩེ་གཅིག་གུས་པའི་བདག་ལུས་ལྗོན་པའི་ཕང་། །སྙིམ་པའི་ཐལ་སྦྱར་ལོ་འདབ་སྟོང་གཡོ་ཞིང་། །རབ་དགའ་སར་པའི་མེ་ཏོག་འཛུམ་བཞིན་པར། །ཞུ་གསོལ་ཀོ་ཀི་ལ་ཡི་དབྱངས་ཆུང་འབུལ། །བསོད་ནམས་བརྒྱ་བྱིན་ལག་པས་ལེགས་བྲིས་པའི། །དགེ་ལེགས་མཚན་གྱི་རི་དྭགས་རྟགས་བཀྲ་བའི། །བསྟན་དང་འགྲོ་བའི་ཕན་བདེའི་ཀུ་མུད་གཉེན། །སྐྱེ་དགུའི་སྐལ་བཟངས་མཁའ་དབྱིངས་བརྟན་པ་ནས། །གཙུག་ལག་ལུགས་བརྒྱའི་འོད་ཟེར་བྱེ་བའི་མཛོད། །ཕྲིན་ལས་ཉིན་མོར་བྱེད་པའི་དཀྱིལ་འཁོར་ནི། །ཆབ་སྲིད་གླིང་བཞིའི་ལྷ་ལམ་བགྲོད་པ་ལ། །རབ་དགའི་ག་ཞ་མི་འབྱིན་བློ་ལྡན་སུ། །མཁྱེན་དཔྱོད་རྣམ་པར་ཡངས་པའི་གོམ་གཅིག་གིས། །འཛམ་གླིང་འཛིན་མའི་དཀྱིལ་འཁོར་ཡོངས་གཞལ་ཏེ། །མི་མཐུན་ཕྱོགས་ཀྱི་སྟོབས་ལྡན་དཔུང་བཅོམ་ལ། །ཟླ་བྲལ་སྲེད་མེད་བུ་ཡི་སྟོབས་སུ་རྫོགས། །ཞེས་ཤིས་བརྗོད་བསྔགས་པའི་ཚིགས་སུ་བཅད་པ་ཉུང་ངུས་མདུན་བསུ་བའི་ཞུ་བ་སོགས་བྲིས་སོ། །ཞེས་པ་འདིའང་སྡེ་སྲིད་མིའི་དབང་པོ་དཱ་ཆིངས་བཱ་ཐུར་སྐུ་ཞབས་སུ་ཞུ་ཡིག་གི་གོང་བརྗོད་དུ་དོན་གཉེར་གྱི་ངོར་བནྡེ་ཚུལ་ཁྲིམས་རིན་ཆེན་གྱིས་སོ།། །། ༄༅། །སྭསྟི་བི་ཛ་ཡནྟུ། གང་ལ་སྐྱབས་སོང་བསོད་ནམས་ཁ་ལོ་པས། །བྱིན་རླབས་ཤིང་རྟ་དྲངས་པའི་ཁོང་ཡངས་ནས། །དངོས་གྲུབ་སྐྱེས་བཟང་གསར་པའི་དགའ་སྟོན་མཁན། །དཀོན་མཆོག་གསུམ་དངོས་བླ་མས་དགེ་ལེགས་སྩོལ། །བཅུ་དྲུག་ལང་ཚོར་མཚན་བཟང་སྒེག་པའི་ལུས། །འཆར་ཀའི་ཉི་འོད་ཀྱིས་བྲན་མཚམས་སྤྲིན་གྱི། །ཁོང་ནས་བྱེད་པོའི་འཕྲུལ་གྱིས་ཕྱུང་བ་ལྟར། །རབ་མཛེས་ལྷ་མཆོག་འཇམ་པའི་རྡོ་རྗེར་འདུད། །གསེར་བཟང་པ་ཏྲ་ཡིད་ཀྱི་གར་མཁན་མས། །དམ་དུ་བཟུང་བའི་རིན་ཆེན་ཕྲ་མང་གི །གདུབ་བུས་སྤ་བའི་སོར་རྩེས་རྒྱུད་མངས་ལས། །སྙན་པའི་གླུ་ལེན་ཚངས་པའི་སྲས་མོར་བསྔགས། །དེ་ལྟར་བསྔགས་པ་བརྗོད་པའི་གླིང་བུ་ལ། །རྗེས་དགོངས་འདོད་དོན་སྨོན་ལམ་དཔང་པོ་རུ། །ལེགས་པར་བཞུགས་ནས་མཐུན་འགྱུར་རོལ་མོ་སྟོང་། །ཅིག་ཅར་འཁྲོལ་ལ་མ་གཡེལ་ཐུགས་རྗེས་སྐྱོངས། །ཕུན་ཚོགས་སྡེ་བཞི་རབ་རྒྱས་ཆོས་སྲིད་ཀྱིས། །འཆི་མེད་ལྷ་ཡང་སྐལ་བ་དམན་བགྱིད་ན། །རྒྱལ་ཕྲན་ཕལ་གྱི་སྟོབས་འབྱོར་རྨིག་རྗེས་ཆུར། །བགྱིད་ལ་དཀའ་མིན་སྔོན་དགེའི་ཤུགས་བྱུང་འདིར། །སྐྱེས་སྦྱངས་སྟོབས་ཀྱི་བློཾ་གྲོཾས་བཅུ་དྲུག་ཆ། །རྫོགས་པས་གསུང་རབ་རྒྱཾ་མཚོཾ་རྒྱས་བྱེད་པའི། །ལྷ་སྲས་ཟླ་བ་འགྲོ་བའི་ཐོར་ཚུགས་རྩེར། །རིང་འཚོའི་མེ་ཏོག་རྒྱལ་ཀུན་སྩོལ་གྱུར་ཅིག །ཤེས་རབ་རྩལ་ཆེན་རྫོགས་པའི་ཤ་བ་རིས། །གཞུང་མང་འཆད་རྩོམ་གོམས་པའི་འཆིང་ཞགས་སུ། །གྲངས་མེད་བློ་ལྡན་ཡིད་ཀྱི་རི་དྭགས་རྣམས། །དབང་མེད་བཅིངས་ཏེ་རང་དབང་སྤྱོད་པར་ཤོག །ལས་དབང་གསེར་གྱི་འཁོར་ལོས་གངས་ཅན་ལྗོངས། །ཐ་གྲུ་རབ་ཡངས་ཆབ་སྲིད་རི་གླིང་བཅས། །དབང་གིས་མངའ་སྒྱུར་ཆོས་སྲིད་ལྷ་མིའི་དཔལ། །འཛད་མེད་གཏེར་ལ་རྟག་པར་སྤྱོད་གྱུར་ཅིག །གང་ཚེ་སྲིད་དང་ཞི་བའི་དགེ་ལེགས་དཔལ། །དབྲོག་འདོད་ཕྱི་དང་ནང་གི་འགལ་རྐྱེན་དགྲ། །བདོ་བར་གྱུར་ན་བསྟན་སྲུང་རབ་འབྱམས་ཀྱིས། །ལྷག་མ་མེད་བཅོམ་དགའ་བའི་རུ་མཚོན་སྒྲེངས། །དེ་སྐད་སྨྲ་བ་རང་བློའི་རྫིང་བུ་ནས། །མཐུ་ནུས་ནོར་བུ་འབྱུང་རེ་མ་མཆིས་ཀྱང་། །ལྷག་བསམ་སྨོན་ལམ་རྟེན་འབྲེལ་པདྨའི་འདབ། །འཛུམ་འདིས་ཁྱེད་ལ་དོན་མེད་མ་གྱུར་ཅིག །འགྲིག་འགྲིག་ངག་གི་ཤིས་བརྗོད་ཉུང་ངུ་འདི། །ལྷང་ལྷང་གྲགས་པ་གསལ་ལྡན་ལྷ་སྲས་ཀྱི། །སྙན་སྙན་བཀའ་སྩལ་སྒྲ་འཛིན་ལྷུང་བའི་མོད། །ཝལ་ཝལ་གང་དྲན་ཚུལ་རིན་ཞེས་བྱས་བྲིས། །ཞེས་སྡེ་དགེ་ལྷ་སྲས་བློ་གྲོས་རྒྱ་མཚོའི་བཀའ་ལུང་གིས་ཤོག་བུ་འདིར་རྩོམ་ཆོས་གང་རིགས་ཤིག་གྱིས་ལ་བསྐུལ་ཞེས་ཕེབས་པར་བནྡེ་ཚུལ་ཁྲིམས་རིན་ཆེན་གྱིས་ཤིས་བརྗོད་དུ་བྲིས་ནས་ཕུལ་བའོ།། །། ༄། །མཁྱེན་དཔྱོད་མིག་གིས་གཙུག་ལག་ཀུན། །ལེགས་མཐོང་ས་སྐྱོང་ཡུམ་སྲས་དྲུང་། །སྡེ་བཞིའི་དཔལ་འབྱོར་རྣམ་རྒྱས་པའི། །རྒྱལ་ཁབ་དག་པ་གང་ལས་སོ།།